
	REPUBLICA MOLDOVA
RAIONUL ȘTEFAN VODĂ
CONSILIUL ORĂŞENESC ŞTEFAN VODĂ



PROIECT
DECIZIE  nr.
                                             din 

Cu privire la aprobarea Regulamentului
privind raporturile juridice de 
superficie și locațiune care au 
ca obiect terenurile orașului Stefan Vodă 

       Având în vedere modificările Codului Civil al Republicii Moldova, operate prin Legea nr.133/2018 privind modernizarea Codului Civil și modificarea unor acte legislative, necesitatea punerii în aplicare a normelor ce reglementează instituirea superficiei asupra terenurilor proprietate a orașului, în temeiul art. 654-666 ale Codului Civil al Republicii Moldova, art. 29 din Legea nr. 1125/2002 pentru punerea în aplicare a Codului Civil al Republicii Moldova, art. 12 din Codul administrativ al Republicii Moldova, art. 14, alin. (2), lit. b) – d), art. 19, alin. (4) din Legea nr. 436/2006 privind administraţia publică locală, Consiliul orăşenesc Ştefan Vodă DECIDE:
1. Se aprobă Regulamentul privind raporturile juridice de superficie și locațiune care au ca obiect terenuri proprietate a orașului (se anexează).
2. Executarea prezentei decizii se pune in sarcina primarului orașului Stefan Vodă, Vladislav Cociu.
3. Prezenta decizie intră în vigoare din data includerii în Registrul de stat al actelor locale.
Preşedintele şedinţei
Secretarul Consiliului orăşenesc








Anexă
la decizia Consiliului orăşenesc Ştefan Vodă
nr._____ din _________________

Regulament
privind raporturile juridice de superficie
şi locaţiune care au ca obiect terenuri municipale

Capitolul I
Dispoziţii generale
1. Prezentul Regulament constituie un act administrativ normativ şi determină modul de punere în aplicare de către autorităţile publice locale ale oraşului Ştefan Vodă a legislaţiei privitoare la raporturile de superficie legală, contractele de superficie şi locaţiune asupra terenurilor orăşeneşti, precum şi raporturilor de superficie rezultate din aceste contracte.
2. În sensul prezentului Regulament, se definesc următoarele noţiuni:
1) titular de drept – una din următoarele persoane:
a) superficiar, care deține drept de superficie legală asupra terenului orășenesc, indiferent dacă:
· a dobândit superficia la 1 martie 2019, sau
· a dobândit superficia subsecvent datei de 1 martie 2019 prin dobândirea dreptului de proprietate asupra construcției înregistrate pe un teren orășenesc grevat cu superficie legală.
b) Superficiar care deţine superficie asupra terenului orăşenesc constituită prin contract;
c) Locatar care deține drept de locațiune asupra terenului orășenesc în baza contractului de locațiune.
2) superficie legală – drept instituit, din 1 martie 2019, asupra terenului care aparține orașului Ștefan Vodă (indiferent că face parte din domeniul public sau privat) în folosul proprietarului bunului imobil înregistrat separat în capitolul B (cu excepția construcțiilor provizorii) și al proprietarului bunului imobil înregistrat separat în capitolul C al registrului bunurilor imobile dacă proprietarul bunului imobil respectiv, la data de 1 martie 2019, se află în una dintre următoarele situații:
a) are un drept de locațiune asupra terenului cu drept de construire;
b) are un drept de concesiune asupra terenului;
c) are un drept de folosință asupra terenului pe baza parteneriatului public-privat;
d) are un drept de posesie sau folosință asupra terenului, altul decât cele prevăzute la lit. a) – lit. c);
e) nu are niciun drept asupra terenului.
3) teren proprietate publică – teren, indiferent de domeniul din care face parte fie public sau privat, care aparține statului Republicii Moldova sau unității administrativ teritoriale.
4) teren orășenesc – teren care se află în proprietatea orașului Ștefan Vodă, indiferent dacă face parte din domeniul public sau privat.
5) redevența – plată anuală datorată orașului Ștefan Vodă, determinată în modul stabilit de prezentul Regulament.
3. Prevederile prezentului Regulament se aplică:
1) raporturilor de superficie legală;
2) contractelor de superficie asupra terenului orășenesc, încheiate de către orașul Ștefan Vodă, precum și raporturilor de superficie rezultate din aceste contracte;
3) contractelor de locațiune asupra terenului orășenesc încheiate de către orașul Ștefan Vodă, precum și raporturilor de locațiune rezultate din aceste contracte.
4. Dispozițiile prezentului Regulament nu înlătură de la aplicare dispozițiile legale aplicabile ale Legii nr. 436/2006 privind administrația publică locală, Legii nr. 121/2007 privind administrarea şi deetatizarea proprietăţii publice, Codului Civil şi altor legi aplicabile.
5. Dacă un act administrativ emis de autoritatea publică a orașului Stefan Vodă, indiferent de momentul adoptării sale,
1) face referință la locațiune (arenda) unui teren orăsenesc cu drept de construire pe el a unui bun imobil al cărui proprietar devine locatarul, se consideră că referința este la superficie, iar
2) în cazul în care face referință la locațiune (arendă/arendă provizorie) a unui teren orăsenesc fără drept de construire pe acesta a unui bun imobil al cărui proprietar devine locatarul, se consideră că referinţa este la locaţiune.
6. Actele administrative individuale adoptate de către autoritatea publică locală a orașului Ștefan Vodă anterior intrării în vigoare a prezentului Regulament rămân neafectate. Cu toate acestea, ele pot fi modificate sau înlocuite cu efect după data intrării în vigoare a prezentului Regulament, cu respectarea legislației aplicabile.
7. Specialistul în reglementarea proprietății funciare va asigura:
1) identificarea și evidenţa tuturor terenurilor orășenești grevate de superficie legală;
2) identificarea superficiarilor;
3) înaintarea notificării în legătură cu raporturile juridice de superficie legală, raporturile de superficie contractuală sau de locaţiune (inclusiv somaţii de restituire a bunurilor ori de executare a altor obligaţii);
4) determinarea, comunicarea şi încasarea redevenţelor. În acest sens va asigura expedierea notificărilor de plată a redevenţei pentru superficiul legal, pentru perioade de plată anuale (începând cu 01.03.2019) şi scadenţa plăţilor la expirarea perioadelor;
5) elaborarea schemei terenurilor în scopul stabilirii părţilor de teren necesare pentru deservirea bunului imobil înregistrat separate în capitolul B, conform art. 29 alin. (3) din Legea nr. 1125/2002.
6) determinarea superficiei pe termen şi înregistrarea termenului în registrul bunurilor imobile în cazurile prevăzute de art. 29 alin. (5) din Legea nr. 1125/2002.
7) în cazul construcțiilor în care există mai multe încăperi cu destinație nelocativă ce aparţin diferiților titulari, va calcula cotele-părți de redevenţă ce revin fiecărui titular, proporțional suprafețelor deținute, până la proba contrară a cotelor-părți prezentată de titularii interesați.
8. Măsurile prevăzute la pct. 7 trebuie să fie eficiente, econome şi să permită actualizarea anuală a evidenței superficiarilor/locatarilor în baza de date.
9. La expirarea termenului de trei luni de la termenul de grație acordat pentru achitarea plății datorate, specialistul în reglementarea proprietății funciare va asigura transmiterea către juristul primăriei orașului Ștefan Vodă materialelor disponibile în vederea întreprinderii acțiunilor necesare de încasare a datoriei și a dobânzii de întârziere precum și altor cheltuieli de plăți aferente.

Capitolul II
Dispoziţii aplicabile superficiei legale

10. Superficia legală apare fără contract, fără emiterea unui act administrativ individual în acest sens şi fără înregistrarea în registrul bunurilor imobile, fiind opozabilă terţilor din momentul înregistrării în Registrul bunurilor imobile. Superficiarii care deţin superficie legală nu vor fi obligaţi să încheie contracte de superficie.
11. În cazul prevăzut la art. 29, alin. (1) lit. e) din Legea nr. 1125/2002, dreptul de superficie se instituie doar asupra părții terenului necesare pentru deservirea bunului imobil înregistrat separat în capitolul B. Dimensiunile concrete ale părților de teren se stabilesc prin decizia Consiliului orășenesc Ștefan Vodă.
12.  Începând cu 1 martie 2019, superficiarul care deține superficie legală conform pct. 2, subpct. 2), lit. d) sau e) al prezentului Regulament, este obligat să achite în bugetul local o redevență anuală, pentru terenul care aparține orașului Ștefan Vodă si se determină de către specialistul în reglementarea proprietății funciare, conform art. 10 alin. (11) din Legea  nr. 1308/1997 privind preţul normativ şi modul de vânzare-cumpărare a pământului.  Această obligaţie incumbă şi dobânditorului subsecvent al bunului înregistrat separat şi al dreptului de superficie.
13.  De plata redevenţei anuale prevăzute la pct. 12 sunt scutiţi:
1) autorităţile/instituţiile bugetare finanţate de la bugetul orăşenesc, auotrităţile/instituţiile publice la autogestiune fondate de autoritatea publică locală, întreprinderile municipale şi societăţile comerciale cu capital integral ale oraşului Ştefan Vodă – în privinţa terenurilor proprietate a oraşului Ştefan Vodă pe care sunt amplasate imobilele acestor subiecţi;
2) asociaţiile de coproprietari în condominiu, cooperativele de construcţie a locuinţelor, asociaţiile de proprietari ai locuinţelor privatizate, cultele religioase şi părţile lor componente – în privinţa terenurilor proprietate a orașului Ștefan Vodă asupra cărora acestea au un drept de posesie sau folosinţă;
3) proprietarii locuinţelor (încăperilor) din blocurile locative, ai caselor de locuit cu mai multe apartamente privatizate, care nu constituie blocuri, ai caselor de locuit (casă individual, casă de vacanţă), ai anexelor gospodăreşti şi grădinilor – în privinţa terenurilor proprietate a oraşului Ştefan Vodă pe care sunt amplasate imobilele acestor subiecţi.
14. Notificarea de plată a redevenței va corespunde art. 120 din Codul administrativ, altor exigențe legale aplicabile, precum și va stabili:
1) adresa și numărul cadastral al terenului orășenesc, suprafața sa;
2) formula de calcul a redevenței;
3) mărimea în lei a redevenței datorate pentru un an (începând cu 1 ianuarie până la 31 decembrie a anului în curs). În cazul în care pe terenul orășenesc respectiv, dețin în proprietate construcții sau încăperi mai mulți superficiari, se va indica cota-parte din redevență (exprimată in fracție sau procente, precum și exprimată în lei) datorată de fiecare superficiar;
4) Stabilirea scadenței ratelor din redevență (trimestrial), cu condiția că:
a) scadența primei rate să nu fie anterioară comunicării notificării către superficiar;
b) scadența oricărei rate să nu fie anterioară ultimei zile a perioadei de superficie pentru care se plăteşte rata;
5) Mențiunea privind calcularea dobânzii legale de întârziere conform art.942 din Codul civil, în caz de întârziere de plată a ratei din redevenţă;
6) Menţiunea că mărimea redevenţei şi scadenţa ratelor se aplică pentru anul în curs şi anii următori ai superficiei cu excepţia cazului când emitentul va emite o nouă notificare conform legislaţiei;
7) Mențiunea că notificarea își păstrează efectul şi în caz de schimbare a superficiarului și că noul superficiar este obligat să plătească redevența aferentă perioadei din care e devenit proprietar.
15. Notificarea de plată a redevenţei se comunică superficiarilor care deţin superficie legală conform Codului administrativ şi poate fi contestată de către aceştia în condiţiile legii.
16. Superficiarii menţionaţi la pct. 2, subpct. 2), lit. a) – c) posedă şi folosesc terenurile orăşeneşti în condiţiile contractuale existente la data de 1 martie 2019, inclusiv achită plata chiriei sau plăţii de arendă calculate conform contractelor respective.
17. Din data în care expiră contractele care erau în vigoare la 1 martie 2019, dacă persoanele vizate continuă să fie superficiari, în privinţa terenului orăşenesc grevat de superficie legală se va adopta notificarea de plată a redevenţei conform pct.14. La solicitare se vor încheia contracte de superficie.
18. Fiecare superficiar care deţine o superficie legală este obligat de art. 29 al Legii nr. 1125/2002 şi art. 659 din Codul civil să plătească redevenţa în mărimea determinată de autoritatea publică locală. Prin urmare, fiecare asemenea superficiar este obligat să se informeze privind mărimea redevenţei determinate pentru superficia sa, cu excepţia persoanelor specificate la pct.13.
19. Oricare persoană care dobândeşte un imobil aflat pe un teren orăşenesc grevat de superficie legală devine superficiar (în continuare “superficiar subsecvent”), intră într-un raport juridic de superficie legală cu oraşul Ştefan Vodă este obligat să plătească redevenţa şi este obligat să se informeze privind mărimea redevenţei determinate pentru superficia sa, cu excepţia persoanelor specificate la pct.13.
20. Superficiarul care deţine o superficie legală poate cere înlocuirea ei cu un drept de superficie stabilit prin contract, cu aplicarea celorlalte capitole ale prezentului Regulament, cu excepţia faptului că, în scopul respectării exigenţelor art. 77 din Legea nr. 436/2006 privind administraţia publică locală, un asemenea contract nu se consideră un act juridic de dispoziţie.
21. Titularii specificaţi la alin. (21) art. 29 din Legea nr. 1125/2002, în redacţia Legii nr.171/2019, pot solicita înlocuirea superficiei legale cu contract de superficie cu titlu gratuit. 

Capitolul III
Dispoziţii aplicabile contractelor de superficie şi de locaţiune
22. Contractele de superficie şi de locaţiune se încheie din numele oraşului Ştefan Vodă, de către primarul oraşului Ştefan Vodă sau de către viceprimarul de ramură, căruia i s-au delegat împuterniciri exprese în acest sens de către primarul oraşului Ştefan Vodă, care dispun de dreptul de rezoluţiune a contractelor sau încuviinţarea cesiunii de către locatar/superficiar a drepturilor lor, în modul prevăzut de lege sau contract.
23. Prelungirea termenului superficiei/locaţiunii în condiţiile anterior stabilite se va efectua prin încheierea unui acord adiţional, în baza dispoziţiei primarului oraşului Ştefan Vodă sau viceprimarului de ramură căruia i s-au delegat împuterniciri exprese în acest sens de către primarul oraşului Ştefan Vodă, cu avizul favorabil al comisiei de specialitate a Consiliului orăşenesc Ştefan Vodă (pentru construcţii, arhitectură şi relaţii funciare). În cazul avizului defavorabil al comisiei de specialitate, asupra chestiunii privind prelungirea superficiei/locaţiunii se va decide prin decizia Consiliului orăşenesc Ştefan Vodă.
24. Contractele trebuie să cuprindă clauze care au ca efect următoarele:
1) termenul superficiei/locaţiunii;
2) dreptul oraşului Ştefan Vodă de a recurge la rezoluţiunea locaţiunii unilateral cu un preaviz de 3 luni;
3) modalitatea de plată a redevenţei/chiriei, scadenţele ratelor şi dreptul oraşului Ştefan Vodă de a majora unilateral redevenţa/chiria pentru a respecta legislaţia;
4) obligaţiile de plată a redevenţei, dobânzii de întârziere vor subzista faţă de superficiari sau dobânditorii subsecvenţi ai construcţiei, vor notifica primăria oraşului Ştefan Vodă despre subrogarea în drepturi şi obligaţii şi comunica datele noului titular de drept;
5) autoritatea publică locală a orașului Stefan Vodă nu garantează titularul de drept contra evicţiunii şi nu garantează careva caracteristici ale terenului orăşenesc;
6) autoritatea publică locală a oraşului Ştefan Vodă nu este obligată să efectueze sau să acopere niciun fel de reparaţii sau investiţii aferente terenului orăşenesc grevat de supreficie sau construcţiei ori construcţiei provizorii a titularului de drept;
7) autoritatea publică locală a oraşului Ştefan Vodă nu este obligată sa despăgubească titularul de drept pentru orice îmbunătăţire sau construcţie pe care oraşul o primeşte în proprietate la expirarea contractului ori încetare a raportului juridic pe alt temei. 
8) la expirarea contractului de superficie sau locatiune, autoritatea publică a oraşului Ştefan Vodă poate cere demolarea oricăror îmbunătăţiri sau construcţii efectuate pe terenul orăşenesc, pe cheltuiala superficiarului/locatarului.
25. Orice derogări de la clauzele menţionate la pct. 24 în detrimentul oraşului Ştefan Vodă produc efecte juridice doar după aprobarea de către Consiliul orăşenesc Ştefan Vodă.
26. Terenurile proprietate publică a orașului din domeniul privat, care sunt in excedent si libere de construcții si grevări, pot fi transmise in locațiune/arendă/superficie prin licitație, in conformitate cu prevederile Regulamentului privind licitațiile cu strigare si cu reducere, aprobat prin Hotărârea Guvernului nr. 136/2009.
27.  Terenurile proprietate publică a orașului  din domeniul privat atribuite in folosință Zonei Economice Libere se transmit in locațiune de către administrația zonei libere, conform Legii 440/2001. 
28.  Pentru terenurile specificate in pct. 27 superficia se instituie prin negocieri directe, cu emiterea deciziei consiliului local in acest sens si perfectarea contractului de superficie, autentificat notarial.
29. Selectarea locatarilor/arendașilor/superficiarilor se efectuează prin organizare de licitații cu strigare, desfășurate sau prin negocieri directe.
30. Licitația pentru selectarea locatarului/arendașului/superficiarului terenului liber de construcții se organizează de către comisia de licitație, care se instituie prin decizia consiliului orășenesc. 
31. In procesul organizării si desfășurării licitațiilor cu strigare pentru selectarea locatarilor/arendașilor/superficiarilor terenurilor specificate in punctul 26, specialistul privind reglementarea regimului funciar va asigura perfectarea:
1. documentația lotului expus la licitație, care include:
a) planul geometric al terenului;
b) copia extrasului din Registrul bunurilor imobile ce confirmă înregistrarea dreptului de proprietate asupra bunului respectiv;
c) raportul evaluatorului ce determină prețul de piață la chirie/arendă si borderoul de calcul al prețului normativ al terenului, perfectat de specialistul privind reglementarea regimului funciar si contrasemnat de contabilul-șef al primăriei orașului;
2. comunicatul informativ cu privire la desfășurarea licitației cu strigare. 
32.  Contractul de locațiune/arendă/superficie încetează:
1) la expirarea termenului stabilit in contract;
2) prin consolidare, dacă terenul si construcția devin proprietatea aceleiași persoane;
3) dacă superficiarul nu a ridicat construcția în termenul specificat în contractul de superficie, autoritatea publică locală a orașului Ștefan Vodă are dreptul de ceară stingerea dreptului de superficie;
33. Se determină că, în scopul respectării exigenţelor art. 77 din Legea nr. 436/2006 privind administraţia publică locală:
1) Contractele de superficie, cu excepţia celor menţionate la pct. 20, sunt acte juridice de dispoziţie;
2) Contractele de locaţiune sunt acte juridice de administrare.

Capitolul IV
Dispoziţii finale

34. Prezentul Regulament intră în vigoare de la data publicării în Registrul actelor locale.
35. În privinţa perioadei de exercitare a superficiei legale dintre 1 martie 2019 şi 01 februarie 2022 se va încasa plata de arendă pentru folosirea terenurilor orăşeneşti conform art. 101 Legii nr. 1308/1997, fără calcularea dobânzii de întârziere.
36. Până la 1 iunie 2022 specialistul în reglementarea proprietăţii funciare în colaborare cu juristul:
1) Va evalua modul de aplicare a prezentului Regulament şi altor acte normative aplicabile, şi va raporta Consiliului orăşenesc Ştefan Vodă;
2) După necesitate, va elabora un regulament consolidat privind administrarea şi dispoziţia terenurilor municipale.

